BEAUTY บวกเกือบ 3% ลุ้นกำไรปี 60 สดใส หลังขยายขาสาเพิ่ม
BEAUTY บวกเกือบ 3% ลุ้นกำไรปี 60 สดใส หลังขยายขาสาเพิ่มทั้งในไทยและ CLMV ล่าสุด ณ เวลา 10.35 น. ราคาอยู่ที่ 10.90 บาท บวก 0.30 บาท หรือ 2.83% สูงสุดที่ 11.10 บาท ต่ำสุดที่ 10.60 บาท มูลค่าซื้อขายที่ 302.58 ล้านบาท โบรกฯ แนะ “ซื้อ” ชูเป้า 14 บาท
9 ก.พ. 2560

ผู้สื่อข่าวรายงานว่า ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 10.35 น. ราคาอยู่ที่ 10.90 บาท บวก 0.30 บาท หรือ 2.83% สูงสุดที่ 11.10 บาท ต่ำสุดที่ 10.60 บาท มูลค่าซื้อขายที่ 302.58 ล้านบาท 

ด้านบล.ดีบีเอสฯ แนะนำ “ซื้อ” ราคาเป้าหมาย 14 บาท/หุ้น โดยคาดว่าผลการดำเนินงานไตรมาส 4/59 ที่อ่อนกว่าคาด เนื่องจากอยู่ในช่วงไว้อาลัย รัชกาลที่ 9 รวมทั้งนักลงทุนจีนที่มาเที่ยวไทยน้อยลง ก็มีผลกระทบด้านลบ ทั้งนี้คาดว่ากำไรไตรมาส 4/59 ลดลงจากไตรมาสก่อน 7.3% เป็น 194.9 ล้านบาท นั่นคืออัตราการเติบโตจากสาขาเดิม (SSSG) ลดลงเป็น 15% เทียบกับก่อนหน้าที่ 25% อย่างไรก็ตามหากเปรียบเทียบกับจากปีก่อนยังเติบโตได้ 49% เมื่อเทียบกับปีก่อน
อย่างไรก็ตามคาดว่ากำไรไตรมาส4/59 อ่อนลง เป็นเรื่องชั่วคราว อีกทั้งอัตราการเติบโตกำไรตลอดปี 60 ก็ยังมีแนวโน้มสดใสเป็น 28% จากปีก่อนหลังปี 59 เพิ่มถึง 67% จากปีก่อนแรงผลักดันมาจาก SSSG สูงขึ้น เรามีสมมุติฐานเป็น 12% การขยายสาขาอีก 40 แห่งทั้งไทยและ CLMV การขยายช่องทางการจัดจำหน่ายใหม่ๆ และอัตรากำไร EBIT ที่สูงขึ้น จากแผนการบริหารต้นทุนให้มีประสิทธิภาพมากยิ่งขึ้น แม้ภาพรวมอุตสาหกรรมเครื่องสำอางดูเหมือนอิ่มตัว แต่หากพิจารณาประเด็นการใช้จ่ายเครื่องสำอางต่อหัวในไทยเป็นเพียง 20 เหรียญ แต่ญี่ปุ่นและเกาหลีสูงเป็น 180 และ 200 เหรียญต่อหัว ตามลำดับ นับว่ามีช่องว่างการเติบโตได้อีกในอนาคต
โดยคงคำแนะนำ ซื้อ ด้วยราคาพื้นฐานใหม่ที่ปรับลงเป็น 14.00 บาท (ประเมินด้วยวิธี DCF WACC 8.4% และ terminal growth 3.5%) สะท้อนการปรับลดประมาณการปีนี้และปีหน้าลงในอัตรา 5%/6% ตามลำดับ แต่ราคาพื้นฐานมีส่วนเพิ่มจากราคาปิดอีก 33% จุดแข็งคือ มีแบรนด์แข็งแกร่ง มีสาขาจำนวนมาก ฐานลูกค้ากว้าง งบดุลแข็งแกร่งด้วยฐานะเงินสดสุทธิ (net cash position) และแผนการขยายตัวทางธุรกิจที่น่าสนใจ